O‘zbekiston Respublikasi Oliy Majlisi Senati Fan, ta’lim va sog‘liqni saqlash masalalari qo‘mitasining 2020-yil va 2021-yilning o‘tgan davridagi faoliyati to‘g‘risidagi hisoboti haqida

O‘zbekiston Respublikasi Oliy Majlisi Senatining Fan, ta’lim va sog‘liqni saqlash masalalari qo‘mitasi (bundan buyon matnda Qo‘mita deb yuritiladi) tomonidan 2020-yil va 2021-yilning o‘tgan davrida (bundan buyon matnda hisobot davrida deb yuritiladi) qonunchilik va parlament nazorati faoliyati olib borilgan, shuningdek, O‘zbekiston Respublikasi Prezidentining Oliy Majlisga yo‘llagan Murojaatnomalari hamda 2020-yil 20-yanvardagi Oliy Majlis Senatining birinchi majlisidagi ma’ruzasida ko‘rsatilgan vazifalar yuzasidan muayyan ishlar amalga oshirilgan.
 Xususan, qonunchilik faoliyati doirasida hisobot davrida xalq deputatlari mahalliy Kengashlari deputatlari ishtirokida va ekspertlarni jalb qilgan holda O‘zbekiston Respublikasi Oliy Majlisi Qonunchilik palatasi tomonidan qabul qilingan hamda ma’qullash uchun Senatga kiritilgan 16 ta qonun (2020-yilda 10 ta, 2021-yilning o‘tgan davrida 6 ta), shuningdek, 24 ta masala dastlabki tarzda ko‘rib chiqilib, Senat yalpi majlisi muhokamasiga kiritilgan.
 Nazorat-tahlil faoliyati doirasida 13 ta tadbir o‘tkazilgan. Xususan, qonunlarning joylardagi ijrosi sog‘liqni saqlash sohasida 7-marta, ta’lim sohasida 5-marta, davlat hokimiyati va boshqaruv organlarining ochiqligi sohasida 1-marta o‘rganilgan.
 Bundan tashqari, maktabgacha ta’lim va xalq ta’limi vazirlarining axborotlari eshitilgan.
 Senatga jismoniy va yuridik shaxslardan kelib tushgan murojaatlarda, joylarda aholi bilan uchrashuvlar va sayyor qabullarda hamda ijtimoiy tarmoqlarda (Facebook, Instagram, Telegram messenger va h.k.) ko‘tarilgan masalalar yuzasidan 3 ta parlament so‘rovi yuborilgan. Ularning natijalari Qo‘mita majlislarida va Senatning yalpi majlislarida muhokama qilingan.
 Fan, ta’lim va sog‘liqni saqlash tizimini takomillashtirish doirasida hozirgi kunda dolzarb ahamiyat kasb etgan “Onkologik kasalliklar profilaktikasi, ularni davolash jarayonlaridagi muammolar va yechimlar” mavzusida davra suhbati o‘tkazildi. Tadbirda onkologik kasalliklarni erta aniqlash, ularni davolash jarayonidagi muammolar, onkologiya muassasalarini malakali mutaxassislar bilan ta’minlash, respublikadagi onkologik kasalliklarni davolashga ixtisoslashtirilgan muassasalarning zamonaviy diagnostika va davolash asbob-uskunalari bilan jihozlanish darajasi kabi masalalar muhokama qilindi hamda Hukumatga Qo‘mitaning tegishli tavsiyalari berildi.
 Shu bilan birga, oliy ta’lim tizimida tazyiq va zo‘ravonliklarni oldini olishga bag‘ishlangan yig‘ilish bo‘lib o‘tdi. Unda, oliy ta’lim muassasalarida pedagog xodimlarning o‘zini tutishlari, odob-axloq qoidalariga rioya qilgan holda faoliyat yuritishlari, talabalar bilan muloqotda ularga zo‘ravonlik qilishlari, tazyiq o‘tkazishlari, jamiyatda yurish-turish qoidalariga zid ravishda nojo‘ya xatti-harakatlar qilishlari ta’lim tizimi xodimlari uchun sharmandali holat ekanligi, buning oqibatida har bir shaxs javobgarlikka tortilishi haqida mehnat jamoasi o‘rtasida doimiy tushuntirish ishlarini olib borish masalalari muhokama qilindi.
 Qonunlarning ijrosi holatini, huquqni qo‘llash amaliyotini o‘rganish va qonunosti hujjatlarining qabul qilinishini o‘rganish faoliyati doirasida 5 ta qonunni tatbiq etishga qaratilgan qonunosti hujjatlarining qabul qilinishi hamda amalda qo‘llanilishi holati monitoring qilinib, natijasi bo‘yicha Senat Kengashi qarori qabul qilingan.
 Fuqarolar murojaatlari bilan ishlash sohasida Qo‘mita a’zolari tomonidan hisobot davrida jismoniy va yuridik shaxslardan kelib tushgan 19 581 ta (2020-yilda 8 350 ta, 2021-yilning o‘tgan davrida 11231 ta) yozma murojaat ko‘rib chiqilgan, shundan 5 363 tasi Senatga kelib tushgan murojaatlardir.
 Nazoratga olingan 2 582 ta murojaatdan 1 058 tasi (41%) ijobiy hal qilingan. Taalluqliligi bo‘yicha tegishli tashkilotlarga yuborilgan murojaatlarning 1 524 tasi (59%) yuzasidan tashkilotlar tomonidan fuqarolarga tushuntirish berilgan.
 Saylovchilarni tashvishga solayotgan muammolarni chuqur o‘rganish va ularning yechimi yuzasidan zarur choralar ko‘rish maqsadida 887 ta uchrashuv o‘tkazilgan.
 Qo‘mita a’zolari tomonidan Senatda va joylarda jami 4 075 nafar fuqaro qabul qilingan.
 Shuningdek, tegishli hudud va saylovchilar manfaatlariga taalluqli muammolarni hal etish borasida parlament nazoratining senator so‘rovi shaklidan samarali foydalanib, murojaat qilgan jismoniy va yuridik shaxslarning hudud manfaatlari bilan bog‘liq masalalar yuzasidan jami 76 ta senator so‘rovi yuborilgan.
 Natijada hududlarda aholini qiynab kelayotgan maktabgacha va o‘rta ta’lim muassasalarini ta’mirlash hamda yo‘l qurilishi bilan bog‘liq muammolar hal etilgan.
 Bundan tashqari, senatorlar tashabbusi bilan mamlakatimizdagi o‘nlab mahallalarning infratuzilmasini yaxshilash, aholi, ayniqsa yoshlarni bo‘sh vaqtlarini mazmunli o‘tkazishlari uchun sharoit yaratish, muhtoj oilalarni uy-joy va bandligini ta’minlash, tibbiyot muassasalarini zarur anjomlar bilan jihozlash bo‘yicha joylardagi masalalar o‘z yechimini topdi.
 Senat tomonidan ma’qullangan qonunlarning mazmun-mohiyatini jamoatchilikka tushuntirish, fuqarolarga davlat dasturlarini ijro etish bo‘yicha amalga oshirilayotgan ishlar haqida ma’lumot berish maqsadida televideniye, radio, ijtimoiy tarmoqlar va bosma davriy nashrlarda 1 200 ga yaqin materiallar e’lon qilingan.
 Shu bilan birga, Qo‘mitaning fan, ta’lim va sog‘liqni saqlash tizimini takomillashtirish bo‘yicha foydalanilmayotgan imkoniyatlari mavjud.
 Xususan:
 sohalarda davlat va jamoat tashkilotlari, shuningdek, keng jamoatchilik bilan o‘zaro hamkorlikni to‘g‘ri yo‘lga qo‘yish;
 ta’lim va sog‘liqni saqlash tizimida amalga oshirilayotgan islohotlar, xususan, yangi qabul qilingan qonunlarning mohiyati, aholining turmushiga ta’sirini joylarda keng jamoatchilikka yetkazib berish;
 mahalliy ijro hokimiyatlarining daromadlar rejasining orttirib bajarilgan qismi hisobidan ajratiladigan mablag‘larni ta’lim va sog‘liqni saqlash tizimining og‘ir ahvoldagi muassasalariga birinchi navbatda yo‘naltirish borasidagi ishlar nazoratini kuchaytirish zarur.
 Yuqoridagilardan kelib chiqib, Qo‘mita raisi O. Iminovning Fan, ta’lim va sog‘liqni saqlash masalalari qo‘mitasining 2020-yil va 2021-yilning o‘tgan davridagi faoliyati to‘g‘risidagi axborotini eshitib va muhokama qilib, O‘zbekiston Respublikasi Oliy Majlisining Senati qaror qiladi:
 1. O‘zbekiston Respublikasi Oliy Majlisi Senatining Fan, ta’lim va sog‘liqni saqlash masalalari qo‘mitasining 2020-yil va 2021-yilning o‘tgan davridagi faoliyati to‘g‘risidagi Qo‘mita raisi O. Iminovning axboroti ma’lumot uchun qabul qilinsin.
 2. Fan, ta’lim va sog‘liqni saqlash masalalari qo‘mitasi:
 Qo‘mita faoliyatiga daxldor bo‘lgan tegishli davlat idoralari bilan hamkorlikni yanada kuchaytirsin;
 fan, ta’lim va sog‘liqni saqlash sohasiga oid qonun hujjatlari ijrosi, shuningdek, mamlakatda olib borilayotgan islohotlarning borishi ustidan tizimli parlament nazoratini amalga oshirsin;
 murojaatlarni ko‘rib chiqishda o‘z tashabbusiga ko‘ra yoxud murojaat etuvchining iltimosiga ko‘ra ko‘tarilgan masala yuzasidan senator so‘rovi yoki parlament so‘rovini yuborish hamda uning natijasini Qo‘mita, Senat Kengashi yoxud Senatning yalpi majlisida eshitish amaliyotidan yanada kengroq foydalansin;
 jamiyatda qizg‘in bahslarga sabab bo‘lgan, shu jumladan ijtimoiy tarmoqlarda ko‘tarilgan murojaatlar yuzasidan tezkor eshituvlar tashkil qilgan holda mutasaddi shaxslardan izoh talab qilib, kamchiliklarni bartaraf etish choralarini ko‘rsin;
 Yoshlar parlamenti a’zolari tomonidan ko‘tarilgan dolzarb masalalar yuzasidan takliflarni Qo‘mita muhokamasiga, zarur hollarda Senat Kengashi muhokamasiga kiritsin;
 nazorat-tahlil tadbirlariga Qo‘mita huzuridagi ekspertlar guruhi, davlat hokimiyati va boshqaruvi, xo‘jalik boshqaruvi organlari, tashkilotlar, muassasalar, nodavlat notijorat tashkilotlari hamda ommaviy axborot vositalari vakillarini faol jalb qilsin;
 nazorat tadbirlariga tayyorgarlik jarayonida va ularni o‘tkazishda davlat organlari, ilmiy muassasalar hamda nodavlat notijorat tashkilotlari bilan hamkorlikni kuchaytirsin;
 Maktabgacha ta’lim, Xalq ta’limi va Oliy va o‘rta maxsus ta’lim vazirliklari bilan birgalikda aholini maktabgacha, umumiy o‘rta, o‘rta-maxsus, professional va oliy ta’lim bilan qamrab olish hamda ta’lim jarayoniga zamonaviy metodika va yangiliklarni kiritish chora-tadbirlarini jadallashtirish bo‘yicha takliflar ishlab chiqsin;
 ta’lim sohasida davlat-xususiy sheriklikni rivojlantirish, sohada mavjud muammolarni hal etishga qaratilgan tadbirlarni o‘z vaqtida amalga oshirilishini ta’minlasin;
 Sog‘liqni saqlash vazirligi, Innovatsion sog‘liqni saqlash milliy palatasi hamda Tibbiy-ijtimoiy xizmatlarni rivojlantirish agentligi bilan birgalikda ko‘rsatilayotgan tibbiy xizmatlar sifatining nazorat qilinishini ta’minlash maqsadida xorijiy amaliyotda sinab ko‘rilgan sog‘liqni saqlash tizimini nazorat qilish usullarini joriy etish choralarini ko‘rsin;
 ushbu Qaror ijrosi yuzasidan amalga oshirilgan ishlar to‘g‘risida umumlashtirilgan ma’lumotni 2022-yilning 1-martiga qadar Senat Kengashiga kiritsin.
 3. Fan, ta’lim va sog‘liqni saqlash masalalari qo‘mitasi a’zolariga:
 Senatning yalpi majlislarida ma’qullangan qonunlarning mazmun-mohiyatini keng aholi e’tiboriga yetkazish maqsadida joylarda xalq deputatlari mahalliy Kengashlari bilan hamkorlikda targ‘ibot tadbirlarini doimiy ravishda amalga oshirish;
 qabul qilingan qonunlarning mazmun-mohiyatini joylarda aholining keng qatlamiga yetkazish, qonunchilik hujjatlarini takomillashtirish va boshqa dolzarb masalalar bo‘yicha tadbirlar (konferensiya, davra suhbati, seminarlar) o‘tkazish;
 Senatga kelib tushgan murojaatlarni, shuningdek, ijtimoiy tarmoqlardagi murojaatlarni taalluqliligiga qarab bevosita joylarga chiqqan holda doimiy asosda ishlovchi senatorlar bilan birgalikda o‘rganish va hal etish choralarini ko‘rish;
 o‘z tashabbusiga ko‘ra yoxud murojaat etuvchining iltimosiga ko‘ra ko‘tarilgan masala yuzasidan senator yoki parlament so‘rovini yuborish hamda uning natijasini Qo‘mita, Senat Kengashi yoxud Senatning yalpi majlisida eshitish uchun takliflar berib borish tavsiya etilsin.
 4. Qoraqalpog‘iston Respublikasi Jo‘qorg‘i Kengesi, xalq deputatlari viloyatlar, tuman va shahar Kengashlarining Ta’lim, sog‘liqni saqlash, madaniyat, sport va ijtimoiy himoya masalalari bo‘yicha doimiy komissiyalari (qo‘mitasi)ga:
 olis va chekka hududlarda ta’lim qamrovi va sifati ustidan doimiy nazorat olib borish;
 Qo‘mita a’zolari, mahalliy Kengashlar deputatlari tegishli davlat va jamoat tashkilotlari bilan birgalikda joylarda sog‘liqni saqlash tizimidagi mavjud muammolarni o‘rganib, mahalliy Kengashlarda muhokama qilish hamda tibbiy xizmat ko‘rsatish sifatini oshirish bo‘yicha tegishli takliflar ishlab chiqish;
 mahalliy ijro hokimiyatlarining daromadlar rejasining orttirib bajarilgan qismi hisobidan ajratiladigan mablag‘larni ta’lim va sog‘liqni saqlash tizimining og‘ir ahvoldagi muassasalariga birinchi navbatda yo‘naltirish bo‘yicha nazoratni kuchaytirish;
 umumta’lim maktablari direktorlarining faoliyati va amalga oshirilgan ishlari to‘g‘risidagi hisobotlarini davriy ravishda kengashlarda eshitib borish;
 jamiyatda keng muhokamalarga sabab bo‘lgan noqonuniy holatlar yuzasidan mahalliy Kengashlarda eshituvlarni tashkil qilish va natijasi yuzasidan tegishli choralar ko‘rish;
 ilm-fan va amaliyot rivoji uyg‘unligini ta’minlash, shu jumladan iqtisodiyot tarmoqlari va ijtimoiy sohalarga innovatsion texnologiyalarni, fan va sog‘liqni saqlash sohalarini rivojlantirishga, ta’lim tizimini takomillashtirishga qaratilgan davlat siyosatining samaradorligini oshirish yuzasidan takliflar ishlab chiqish;
 o‘z majlislarida (tegishliligi bo‘yicha) hududiy davlat organlari rahbarlarining o‘z faoliyatlari yuzasidan axborotini eshitish va tanqidiy muhokama qilish tavsiya etilsin.
 5. Mazkur Qarorning ijrosini nazorat qilish O‘zbekiston Respublikasi Oliy Majlisi Senati Raisining birinchi o‘rinbosari S. Safoyev zimmasiga yuklansin.
 6. Ushbu Qaror qabul qilingan kundan e’tiboran kuchga kiradi.